google/wiki40b huggingface dataset:
Sarah Zappulla Muscarà

Sarah Zappulla Muscarà (sündinud ... Acireales) on Itaalia kirjandusteadlane ja teatriteadlane.
Tema teadustöö on olnud suunatud nii XIX ja XX sajandi väljapaistvatele autoritele (Verga, Capuana, De Roberto, Pirandello, D’Annunzio, Rosso di San Secondo, Martoglio, Borgese, Brancati, Patti, Bonaviri, Addamo) kui ebaõiglaselt unustusehõlma vajunud teostele ja autoritele (Savarese, Lanza, Stefano Pirandello, Marangolo). Ta on avaldanud monograafiaid XIX ja XX sajandi väljapaistvate näitlejate kohta (Giovanni Grasso, Angelo Musco, Turi Ferro).
Zappulla Muscarà on vastutav Erasmuse kahepoolsete lepingute eest Hispaania, Prantsusmaa, Austria, Poola, Šveitsi, Belgia, Saksamaa ja Rumeenia ülikoolidega. Ta on olnud mitmete välismaa ülikoolide külalisprofessor.
Ljudmila Ulitskaja

Ljudmila Ulitskaja (sündinud 21. veebruaril 1943 Davlekanovos Baškortostanis) on vene kirjanik, kelle teoseid on tõlgitud 25 keelde.
Ljudmila Ulitskaja sündis Baškortostanis, kus ta vanemad olid sõja eest evakuatsioonis. Tema vanaisa oli aastatel 1931–1941 represseeritud ja oli aastast 1948 vangis. Pärast sõja lõppu asus pere Moskvasse, kus Ulitskaja lõpetas keskkooli ja aastal 1967 Moskva Riikliku Ülikooli bioloogiateaduskonna.
Ta on töötanud NSV Liidu Teaduste Akadeemia Üldise Geneetika Instituudis (в Институте общей генетики АН СССР), kust ta aastal 1970 lahkus. Seejärel on ta töötanud Juudi Muusikalises Kammerteatris kirjandusala juhatajana. Samuti on ta kirjutanud esseesid, laste- ja nukunäidendeid, raadioinstseneeringuid ning tõlkinud luuletusi mongoli keelest.

Isiklikku

Ljudmila Ulitskaja on kolmandat korda abielus, tema kolmas abikaasa on skulptor Andrei Krassulin; teisest abielust on tal kaks poega, kellest üks on džässmuusik, aga praegu töötab sünkroontõlgina; teine poeg tegeleb äriga.
Beverly Hills

Beverly Hills on linn Ameerika Ühendriikides California osariigis Los Angelese maakonnas. Seda ümbritsevad Los Angeles ja West Hollywood. 
Beverly Hills on tuntud luksusliku kultuuri ja kuulsate elanike poolest, kelle seas on tippjuhte, kunstnikke, tele- ja filmistaare. Samuti paikneb seal tuntud luksuspoodide piirkond Rodeo Drive.
Linna pindala on 14,79 km², 2010. aastal oli seal 34 290 elanikku. Beverly Hills asub keskmiselt 79 m kõrgusel merepinnast. Sealne linnapea on William W. Brien.
Beverly Hillsi järgi on saanud nime teleseriaal "Beverly Hills, 90210".
Ühendatud Balti Ameerika Komitee

Ühendatud Balti Ameerika Komitee (inglise The Joint Baltic American National Committee, Inc., lühendatult JBANC) on aastast 1961 tegutsev mittetulundusorganisatsioon, mis jälgib Baltimaade ja Ameerika kogukondi mõjutavaid probleeme USA-s ja Eestis, Lätis ning Leedus. JBANC on kui avalike suhete büroo oma kolmele emaorganisatsioonile: Eesti Rahvuskomitee Ameerika Ühendriikides (EANC), Läti Ameerika Assotsiatsioon (ALA) ja Leedu Ameerika Komitee (LAC).
Hannes Kuusma

Hannes Kuusma (15. märts 1969 – 28. märts 2010) oli eesti ajakirjanik.
1991–1994 töötas ta Virumaa Teataja ajakirjanikuna; 1994–2001 oli ta samas peatoimetaja.
Novembris 2001 alustas ta tööd Pärnu Postimehe peatoimetaja asetäitja ja arvamustoimetuse juhina. 2006. aasta septembrist surmani oli ta selle maakonnalehe peatoimetaja.
Lemmiku mõis

Lemmiku mõis (saksa keeles Lemmik) oli Haimre mõisa karjamõis Märjamaa kihelkonnas Läänemaal.
Hummuli külanõukogu

Hummuli külanõukogu oli külanõukogu Valga rajoonis. Külanõukogu moodustati 1945 Hummuli vallas. Külanõukogu pindala oli 124 km² (1977).
Külanõukogu halduskeskus asus 1960. aastani Hummuli külas, 1960. aastast Soe külas.
Baleaarid

Kliima

Baleaaride aastane keskmine temperatuur on +15,8 °C, jaanuaris +9,2 °C, augustis +24,1 °C.
Aastas sajab keskmiselt 423 mm, sealhulgas jaanuaris 37 mm ja augustis 20 mm. Aastas paistab päike keskmiselt 2700 tundi, sealhulgas jaanuaris 165 ja augustis 309 tundi.
Fraternitas Estica lipp

Korp! Fraternitas Estica lipu värvideks on sinine, roheline ja valge, mis sümboliseerivad vennastust, vaimuvabadust ja haridust auvil! dr. Heinrich Rosenthali poolt luuletatud lipulaulu järgi.
Karhula alev

Ajalugu

Kymi valla kiire areng viis Kotka linna rajamiseni 1878, ent ka mujal Kymi vallas asutati aurusaeveskeid, mille kõrvale tekkis juba 1870. aastatel palju muud tööstust ja väikettevõtteid.
Aastatel 1949–1950 oli päevakorras Kymi valla ja Kotka linna halduslik liitmine, kuid 1951 otsustati lõpuks moodustada Kymi valla tööstusasulatest alev ning jätta Kymi valla koosseisu maa-asulad. Aleviga liideti Kymi valla keskne osa – kirikuküla Helilä ning tööstuspiirkonnad Sunila ja Korkeakoski.
Alev sai nime Karhulanniemi tööstuspiirkonna järgi, mis omakorda oli nime saanud Helilä külla kuulunud paiga Karhula järgi.
Alvar Aalto projekteeritud Sunila elamupiirkond oli algul planeeritud eraldi alana Kymi vallas. Otto-Iivari Meurmanni loodud esimeses Karhula alevi generaalplaanis (1955) püüti koondada külad alevi "eesaleviteks" ning kujundada Heliläst ärikeskus.
Karhula alev liideti Kotka linnaga 1977. aastal koos Kymi vallaga. Liitumise ajal oli Karhula alevis 22 867, Kymi vallas 5204 ja Kotka linnas 34 074 elanikku. Ühinenud omavalitsusüksuses oli kokku 62 145 elanikku.

Sport

Karhula alevis tegutsesid Peli-Karhut, Karhulan Veikot, Rateko, Sunilan Sisu jt spordiseltsid.

Kultuur

Karhulas oli 1969 avatud Kåre kelder (Kåren kellari), üks Soome esimesi diskoteeke.
Aleksander Mette

Aleksander Mette (14. juuli 1913 Peterburi kubermang – 2. juuni 1983 Tallinn) oli Eesti NSV partei- ja riigitegelane ning majandusjuht.
Ta lõpetas Leningradi Põllumajanduse Instituudi.
Ta oli aastatel 1945–1950 Sõmerpalu sovhoosi direktor. Aastatel 1950–1952 oli ta EKP Valga Rajoonikomitee II sekretär ja EKP Tõrva Rajoonikomitee I sekretär. Aastatel 1952–1953 ja 1953–1957 Eesti NSV sovhooside minister, 1953 (6. maist 31. oktoobrini) Eesti NSV põllumajanduse ja varumise minister. Aastatel 1961–1979 oli ta koondise Eesti Põllumajandustehnika esimees. Põllumajandusteaduste kandidaat.
Ta oli aastast 1944 NLKP liige; ta on olnud EKP Keskkomitee liige. Ta oli Eesti NSV Ülemnõukogu III, IV, V, VIII ja IX koosseisu saadik. Tema hobiks oli kalapüük.
Aleksander Mette suri 2. juunil 1983 Tallinnas ja maeti 6. juunil 1983 Metsakalmistule.
Kursi komtuurkond

Kursi komtuurkond oli Liivi ordu valitsusüksus (saksa keeles Gebiet).

Moodustamine

Komtuurkond asus endise Mõhu muinasmaakonna kaguosas ja Jogentagana loodeosas. Võimalik, et Kursi komtuurkond loodi 1343. aastal, sest sellest ajast on teada esimene komtuur, seega võib see olla seotud ka Jüriöö ülestõusu ja ordu plaanidega Põhja-Eesti enda kätte saamiseks. Komtuurkond oli pindalalt üks väiksemaid orduvaldusi ja komtuur polnud kunagi kuigi oluline orduametnik.

Asend

Komtuurkonnast idas oli Viljandi komtuurkond, põhjas kuni 15. sajandi lõpuni Põltsamaa foogtkond, seejärel liideti see Viljandiga. Läänes piirnes Kursi Tartu piiskopkonnaga.

Valitsemine

Komtuurkonda juhtis komtuur, kellel oli selles kõrgeim kohtu-, haldus- ja sõjaline võim. Halduslikult jagunes see ordu- ja vasallimõisateks, mis tegelesid maksude ja kohaliku kohtumõistmisega. Kiriklikult kuulus see Tartu piiskopi diötseesi ja jagunes kihelkondade vahel.
Kursi komtuurkond suutis oma väiksusele ja tähtsusetusele vaatamata üle elada Liivi ordu sisesed muudatused ja mitmete olulisemategi valduste likvideerimised. Seda tõenäoliselt seetõttu, et ordul oli vaja piirkonda, kuhu saaks erru saata mõnel kõrgemal positsioonil mingil põhjusel kõlbmatuks muutunud käsknikku.

Likvideerimine

Kursi komtuurkonna ala langes Vene vägede kätte Liivi sõja alguses, tõenäoliselt 1558. aasta sügisel. Siis kaotas oma ameti viimane Kursi komtuur, kelle nime pole küll teada, kuid kes on leidnud mainimist Johannes Renneri kroonikas.
Madal-Tatra

Madal-Tatra (slovaki Nízke Tatry) on mäestik Euroopas, osa Lääne-Karpaatidest. Kulgeb ida-lääne suunas. Mäestikul on lame hari, kõrgusega kuni 2043 meetrit.
Kallas (perekonnanimi)

Kallas on eesti perekonnanimi.
2017. aasta 1. jaanuari seisuga oli Eestis perekonnanimi Kallas 720 mehel ja 819 naisel. Perekonnanimede levikult on Kallas meeste puhul 28. ja naiste puhul 27. kohal. Levinuim on see Hiiu maakonnas, kus seda on 10 000 elaniku kohta 45,04.
Grigori Kromanov

Grigori Kromanov (8. märts 1926 Tallinn – 18. juuli 1984 Lahe küla, Lääne-Virumaa) oli eesti teatri- ja filmilavastaja.
Aastal 1953 lõpetas ta GITISe eesti stuudio.
1956. aastal hakkas ETV-s tegelema režissööritööga.
Kaukasus

Kaukasus on mäestik Aasias. Osa geograafe peab Suur-Kaukasuse peaahelikku piiriks Euroopa ja Aasia maailmajao vahel.
Mäestiku põhjaosa, Suur-Kaukasus, kulgeb loode-kagu sihis Aasovi ja Kaspia mere vahel. Suur-Kaukasuse pikkus on üle 1100 kilomeetri.
Lõunaosa, Väike-Kaukasus kulgeb kaarekujuliselt, lääneosas edela-kirde sihis, keskosas lääne-ida suunas (seal on ta Lihhi aheliku kaudu Suur-Kaukasusega ühenduses), idaosas loode-kagu sihis, piirneb lõunas Armeenia mägismaaga.
Läänest tuleva niiskuse tõttu on lumepiir Suur-Kaukasuse lääneosas tunduvalt madalamal kui idas. Väike-Kaukasus on Mustalt merelt lähtuva niiskuse eest isoleeritum ja sealne lumikate on seetõttu oluliselt tagasihoidlikum.
Kõrgeim mägi on Elbrus Suur-Kaukasuses (5642 meetrit).
Kaukasuse ala jaguneb Armeenia, Aserbaidžaani, Gruusia, Iraani, Venemaa ja Türgi vahel.
Eschweiler

Ajalugu

Eschweilerit on esmamainitud 828. aastal. 1794–1815 oli Eschweiler Prantsusmaa valduses ja läks seejärel Preisimaa koosseisu. 1946. aastast on linn Nordrhein-Westfaleni liidumaa osa.
Aleksander Kulgver

Aleksander Kulgver VR I/3 (kuni 1937. aastani Aleksander Kulbusch, 1. (vkj) / 13. september 1888 Uue-Vändra vald, Pärnumaa – 27. detsember 1941 Sevurallag) oli Eesti sõjaväelane (kolonelleitnant, 1937).

Isiklikku

Tema poeg oli arhitekt Ülo Kulgver.
Digitaalehitus

Digitaalehitus ehk e-ehitus on mõiste, millega tähistatakse infotehnoloogilisi lahendusi, mis on kasutuses ehitussektoris.

Eesti

Eestis arendab e-ehitust 2015. aasta lõpus tegevust alustanud digitaalehituse klaster. 
E-ehituse projekti eesmärk on leida parimad viisid Eesti ehitusvaldkonna digiteerimiseks, et luua kõigile ettevõtetele turul võrdsed võimalused, muuta ehitusprojektide läbiviimine ühtseks ja kõigile läbipaistvaks ning vähendada e-lahenduste kaudu nii ehitusprojektide raha- ja inimressursi kui ka materjali kulu. 
Klastri eesmärk on luua ehituskeskkond, kus kesksel kohal on koostöö osapoolte vahel ning kus ehitist vaadeldakse kogu elukaare jooksul alates idee sünnist kuni hoone utiliseerimiseni. 
Aastatel 2016–2018 investeerib klaster ehitusvaldkonna digiteerimisse 600 000 eurot. Sellest pool tuleb Ettevõtluse Arendamise Sihtasutuse kaudu Euroopa Regionaalarengu Fondist. Teise poole panustavad klastri liikmed.  
Klastri visioon on, et aastaks 2020 on Eestis välja arenenud digitaalehituse tooted ja infrastruktuur, mis võimaldab senisest tihedamat ja tõhusamat koostööd ehitusega seotud osapoolte vahel. Ühtlasi kasvab oluliselt ka Eesti ehitusvaldkonna ettevõtete rahvusvaheline konkurentsivõime.

Digitaalehituse klastri partnerid

E-ehituse arendamisse annavad oma panuse kinnisvaraarendajad, arhitektid, insenerid, konsultandid, kinnisvara haldajad, tarkvaraarendajad, riik ja kohalikud omavalitsused ning kõrgkoolid.
Kinnisvaraarendajad: E.L.L. Kinnisvara AS, Riigi Kinnisvara AS
Arhitektid, insenerid ja konsultandid: Arro & Agasild Inseribüroo OÜ, Esplan OÜ, Geospatial OÜ, Novarc Group AS, Projekt kuubis OÜ, Sirkel&Mall OÜ
Ehitajate ja ehituskorralduse esindajad: Conviso OÜ, E.L.L. Kinnisvara AS, ET Infokeskuse AS, MITT&PERLEBACH OÜ
Kinnisvara haldajad: Riigi Kinnisvara AS, E.L.L. Kinnisvara AS
IT-tarkvara arendajad ehitusvaldkonnas: Archibus Solution Center Hosting Services OÜ, Kymdata Oy, Reminet OÜ, Usesoft AS
Kõrgkoolid ja kompetentsikeskused: Tallinna Tehnikakõrgkool, Tallinna Tehnikaülikool, SA Virumaa Kompetentsikeskus
Kohalikud omavalitsused: Väätsa Vallavalitsus

Rahvusvaheline kogemus

Mujal maailmas on saavutatud ehitusvaldkonnas e-lahenduste kasutuselevõtuga märkimisväärseid positiivseid tulemusi. BIM-lahendused (building information modeling) on toonud kaasa raha ja tööjõu kokkuhoiu.  
Aastal 2012 kasutasid 71% Põhja-Ameerika ehitusettevõtetest BIMi. BIM-rakenduste kasutamise tõttu tehti ehitustel vigu 41% vähem, paranes koostöö tellijate ja projekteerijate vahel 35% ja vähenes vajadus vigade parandamiseks 31%. Selle tulemusena hoiti kokku 20–30% ehituse maksumusest.
Albrecht von Wallenstein

Albrecht Wenzel Eusebius von Wallenstein (24. september 1583 – 25. veebruar 1634) oli Böömimaa välimarshall ja riigimees kes võitles katoliku poole peal kolmekümne aastases sõjas. Ta oli Püha Rooma Keisririigi rikkamaid ja mõjuvõimsamaid mehi. Wallenstein sündis vaesesse protestandi perre. Ta suutis aga omandada mitmekeelse ülikooli hariduse ja pöördus katoliikluse poole. Peatselt ta aga abiellus, aga tema naine suri 1614. ning tänu sellele sai Wallenstein ligipääsu pärandile, milleks oli suur hulk kinnisvara. Kolm aastat hiljem tegi Wallenstein karjääri juba relvatööstuses ja sealt sai tema karjäär hoo sisse. Lützeni lahingus pidi ta taanduma ning selle tulemusena hukkus Rootsi kuningas Gustav II Adolf. Peale taganemist jäi ta talvekorterisse Böömimaale.
Pirnloorber

Pirnloorber (Persea) on puude perekond loorberiliste sugukonnast.
Perekonda kuulub umbes 150 liiki igihaljaid puid. Neist on laialdasemalt tuntud ameerika pirnloorber, kelle viljad on avokaadod.
Savonlinna linn

Keskasula

Savonlinna sai linnaõigused 1639. aastal.
Põhjasõja ajal oli linn venelaste valduses.
Savonlinna on tuntud Olavinlinna linnuses peetava Savonlinna ooperifestivali järgi.
Pavel Šuvalov

Krahv Pavel Andrejevitš Šuvalov (saksa Paul Schuwalow; vene Павел Андреевич Шувалов; 13. november 1830 Leipzig – 7. aprill 1908 Jalta) oli Venemaa keisririigi sõjaväelane ja riigitegelane. 
Ta oli kindraladjutant (1871), jalaväekindral (1887), Venemaa saadik Berliinis (1885–1894) ja Varssavi kindralkuberner (1894–1896)
Vaenlane väravas

Sisu

Vassili Zaitsev on Nõukogude snaiper, kes on kuulsaks saanud oma täpse silma pärast. Stalingradi lahingus hakkab vaenlast Vassili tegutsemine häirima ja Zaitsevit kutsutakse hävitama sakslaste parim snaiper major König. Kahe mehe vahel algab halastamatu duell, kus ellu saab jääda ainult üks.
Tapa valla lipp (2005)

Tapa valla lipp oli Eesti haldusüksuse Tapa valla lipp aastail 2005-2017.
7. oktoobril 2005 kinnitasid lipu ühinenud (Saksi vald, Lehtse vald ja Tapa linn) omavalitsuste ühiskomisjon. 29. detsembril 2005 toimus Lääne-Viru Maavalitsuse lipuväljakul ühinenud kohalike omavalitsusüksuste lippude langetamise ning uue Tapa valla lipu heiskamise tseremoonia.
Tapa valla lipu kujundajaks oli Tapa linnakunstnik Liina Kald.

Lipu kirjeldus

Tapa valla lipul on ühendatud ühinenud valdade ja Tapa linna sümbolid. Kangas on jaotatud diagonaalselt kolme ossa. Vardapoolne ülemine osa on punane, lehvipoolne alumine osa on must ja nende vahel on diagonaalne laineline valge joon. Punase ala sees on kujutatud triskelet ehk kolmjalga. Alumise musta ala peal on kolm valget tähte.

Põhjendus

Vardapoolne ülemine punane osa viitab Tapa linna vapile ning sümboliseerib arvatavaid kunagisi lahinguid Tapa aladel. Lehvipoolne alumine must osa sümboliseerib Lehtse turbaalasid ja viitab Lehtse valla endisele vapile. Diagonaalne laineline valge joon tähistab Valgejõge ning viitab Saksi valla endisele vapile. Kolmjalga on tuntud kui hea õnne sümbol, tähistades katkematu ringina uuenemist, liikumist ja elu järjepidevust. Sümboli liikumine kolme eri suunda näitab teede hargnemist Tapalt. Kolm valget tähte tähistavad kolme ühinenud omavalitsust.
Valge on valguse ja puhtuse värv, punane nooruslikkuse ja elujõu värv, must sümboliseerib maalähedust.

Lipu kasutamise kord

Tapa valla lippu võib heisata Tapa valla ajaloolistel pidupäevadel ja muudel tähtsündmustel, selle heiskamise otsustab vallavalitsus. Heisatav ja väljapandav lipp peab olema puhas ja terve. Lipu ja vapi näidised asuvad vallakantseleis.

Tapa valla sümboolikakonkurss

2005.a juunis väljakuulutatud Tapa valla sümboolikakonkursi lõppes 25. septembril 2005. Konkursile laekus 24 kavandit. Hindamiskomisjoni esimesel koosolekul valiti välja viis tööd. Kuna komisjoni koosseisus oli ka Riigikantselei sümboolikaosakonna nõunik Ivo Manfred Rebane (hiljem asendas teda osakonnajuhataja Kalev Uustalu), siis pidas komisjon ühe istungi Toompeal Stenbocki majas. Pärast analüüsi võeti ühendust kahe sarnase kavandi autoriga, kelleks osutus Tapa linnakunstnik Liina Kald, et ta muudaks oma töid vastavalt komisjoni ettepanekutele. Pärast kavandite täiendamist otsustas komisjon üksmeelselt Tapa valla sümboolikakonkursi võitjaks tunnistada Liina Kaldi esitatud vapi ja lipu kavandid. Lõpliku valiku tegemisel kuulusid komisjoni koosseisus peale K.Uustalu ka Heiki Vuntus (Tapa Arenduskoda), Andres Mandre, Marju Bugri (mõlemad Saksi vald), Vjatšeslav Suvorov (Tapa linn), Leelo Jürimaa (Lehtse vald) ja Janne Maal (disainer).
Sylvia Saint

Sylvia Saint (kodanikunimega Silvie Tomčalová, sündinud 12. veebruaril 1976 Kyjovis Tšehhoslovakkias) on tšehhi päritolu pornofilminäitleja ja pornomodell.
Liu Chieh

Liu Chieh (劉鍇; 1907 – 12. veebruar 1991) oli Hiina Vabariigi diplomaat.
Ta oli viimane Hiina Vabariigi suursaadik ja alaline esindaja ÜRO-s aastail 1962–1971, kuni Hiina Vabariik ÜRO-st välja arvati.
Colfaxi maakond (New Mexico)

Ajalugu

Originaalne Colfaxi maakond moodustati 1852. aastal Taosi maakonna osast ja maakond oli üks üheksast originaalsest maakonnast New Mexico territooriumil. 1859. aastal moodustati Taosi maakonna idaosast ja kogu Colfaxi maakonna territooriumist Mora maakond. Colfaxi maakond moodustati 25. jaanuaril 1869. aastal Mora maakonna põhjaosast. Maakonna halduskeskuseks sai Elizabethtown.
Pärast 1872. aasta kullapalviku lõppu viidi halduskeskus üle Cimarronasse. 1881. aastal viidi maakonna halduskeskus üle Springeri, mis asus endisel Atchison, Topeka & Santa Fe Railroadi raudteeliinil.
1893. aastal moodustati Colfaxi, Mora ja San Migueli maakonna osadest Unioni maakond.
Pärast 1897. aasta referendumit viidi maakonna halduskeskus üle Ratoni.
Stephanus IX

Paavstiks saamine

Pärast paavst Victor II surma 28. juulil 1057 konsulteerisid Rooma reformimeelsed vaimulikud Friedrichiga uue paavsti määramise osas. Friedrich pakkus viit kandidaati, sealhulgas munk Ildebrandot (Gregorius VII), Giovanni Mincio (Giovanni Mincius, Benedictus X) ja Humbert'i.
Rooma vaimulikud ja kodanikud valisid Friedrichi 2. augustil 1057 paavstiks ja ta krooniti 3. augustil. Ta võttis nime Stephanus I järgi, kelle mälestuspäeval ta valiti.
Kuna Stephanus IX valiti paavstiks ja pühitseti ametisse ilma Saksa kuninga Heinrich IV kinnituseta, siis saatis uus paavst kardinal Ildebarando Saksamaale kuningalt tunnustust saama. Ildebrando sai kuningalt tunnustuse detsembris 1057 Pöhldes.

Kuuria

Stephanus IX määras reformimeelse vaimuliku Petrus Damianuse Ostia kardinalpiiskopiks.
Ta määras oma nõunikuks munk Ildebrando (hilisem paavst Gregorius VII), kes viibis valdava osa tema valitsemisajast Saksamaal.
Ta määras oma kantsleriks kardinal Humbert Moyenmoutier'st.

Suhted pataria liikumisega

Stephanus IX saatis 1057 munk Ildebrandi tutvuma pataria liikumise vaadetega.
Ta taastas diakon Arialdo volitused, kelle Milano peapiiskop Guido da Velate oli ekskommunitseerinud.

Reformid

Stephanus IX keelas vaimulikel abiellumise ja abielud sugulaste vahel.

Munklus

Stephanus IX kutsus Cluny abti Hugues'i Rooma.

Surm

Stephanus IX sõitis märtsis 1058 Firenzesse, et pidada oma venna Gottfried III-ga nõu, kavandades tõenäoliselt uut sõjakäiku viikingite vastu. Ta suri 29. märtsil 1058 Firenzes ja maeti sealsesse Santa Reparata kirikusse. Paavsti surivoodi juures viibis Cluny abt Hugues.
Enne Roomast lahkumist kohustas haige paavst vaimulikke andma vannet, et tema surma korral ei valitaks uut paavsti enne, kui legaat Ildebrando (Gregorius VII) jõuab Saksamaa missioonilt tagasi.
Benediktlaste martüroloogias peetakse Stephanust õndsaks ja tema mälestuspäeva tähistatakse 29. märtsil.
NGC 5195

NGC 5195 (tuntud ka kui Messier 51b või M51b) on kääbusgalaktika, mis mõjutab Veekeerise galaktikat. Mõlemad galaktikad asuvad Maast umbes 25 miljoni kilomeetri kaugusel Jahipenide tähtkujus.
Smáratorg 3

Smáratorg 3 on kõrghoone Islandil Kópavoguris. See on Islandi kõrgeim hoone ja kõrguselt kolmas ehitis Gufuskálari ja Eiðari raadiomasti järel. Hoonel on 20 korrust ja see on 77,6 m kõrge. Smáratorg 3 avati 11. veebruaril 2008.
Hoones asuvad konsultatsioonifirma Deloitte ruumid.
Hoone projekteeeris arhitektuuribüroo Arkís.
Enne Smáratorg 3 valmimist oli Islandi kõrgeim hoone Hallgrímskirkja kirik.
Rannakaitsepatarei nr 44

Rannakaitsepatarei nr 44 oli Balti laevastiku Läänemere rajooni rannakaitsepatarei Hiiumaal  Tohvril.
Rannakaitsepatarei ehitati aastatel 1939–1940, NSV Liidu mereväe Balti laevastiku, Tallinna mereväebaasi PBL Tallinna Peabaasi Läänemere rajooni rannakaitse osana.
Artur Meerits

Artur Mihkel Meerits (15. november 1901 Vao vald, Virumaa – 10. oktoober 1941 Tallinn) oli eesti arst ja sõjaväelane (leitnant, 1932).
Lõetas 1926 Tartu Ülikooli, üliõpilasseltsi Concordia vilistlaskogu esimees.
Alates 1932 Tallinna Ühendatud Haigekassa Haigla peaarst. Kirurg, Arstide Koja nõukogu liige. 
Hukati kommunistlikus meelsuses süüdistatuna Saksa okupatsioonivõimude poolt.
Kohalik kirik

Kohalik kirik on kirikuorganisatsiooni liik õigeusu kirikus, mis võib olla rahvuskirik, mis ühendab ühte rahvusesse kuuluvaid inimesi või kirik, mille määrab riigipiir.
Guðlaugur Þór Þórðarson

Guðlaugur Þór Þórðarson (sündinud 19. detsembril 1967 Reykjavíkis) on Islandi poliitik (Iseseivuspartei).
Ta on lõpetanud Islandi Ülikooli bakalaureusekraadiga poliitikateaduste alal 1996. aastal.
Aastatel 1993–1997 oli ta Iseseivuspartei noorteorganisatsiooni esimees. Ta on Reykjavíki Linnavolikogu liige alates 1998. aastast ja alates 2003. aastast Alþingi liige. 2007–2009 oli ta Islandi tervise ja sotsiaalkindlustuse minister.
Alates 11. jaanuarist 2017 on ta Islandi välisminister.